Middelsstore (9-21 millimeter), avlange, noe flate, blanke, brunrødlige løpebiller. Hodet har store, rundet utstående fasettøyne, ikke forstørrede kjever. Antennene er flate og kraftig utvidete mot spissen, nær halve kroppslengden. Pronotum er litt bredere enn hodet, nærmest hjerteformet, men med markerte bakhjørner, kraftig punktert. Dekkvingene er litt bredere enn pronotum, omtrent jevnbrede, uten tydelige punktrader, men med lave, opphøyde lengderibber. Beina er nokså kraftige.